ANAN ก้าวกระโดด ด้วย 4 in 4
ราคาหุ้นของบริษัท อนันดา ดีเวลลอปเม้นท์ จำกัด (มหาชน) หรือ ANAN เสียศูนย์ลงมาที่แถวๆ 5.10 บาท เพียงเพราะว่า 2 โครงการคอนโดมิเนียม ส่งมอบในไตรมาสสี่ปี 2560 ไม่ทัน ทำให้กำไรไตรมาสดังกล่าวลดลง ส่งผลต่อกำไรสุทธิตลอดทั้งปีของบริษัทต่ำกว่าคาด ทั้งที่สามารถรุกตลาดเปิดตัวโครงการใหม่มูลค่ารวมกว่า 43,000 ล้านบาท ซึ่งถือเป็นมูลค่าการเปิดตัวโครงการมากสุดเป็นอันดับ 2 ของตลาดอสังหาริมทรัพย์ รองจากบริษัท พฤกษา เรียลเอสเตท จำกัด (มหาชน) หรือ PS เลยทีเดียว
5 มี.ค. 2561

แฉทุกวันทันเกมหุ้น
ราคาหุ้นของบริษัท อนันดา ดีเวลลอปเม้นท์ จำกัด (มหาชน) หรือ ANAN เสียศูนย์ลงมาที่แถวๆ 5.10 บาท เพียงเพราะว่า 2 โครงการคอนโดมิเนียม ส่งมอบในไตรมาสสี่ปี 2560 ไม่ทัน ทำให้กำไรไตรมาสดังกล่าวลดลง ส่งผลต่อกำไรสุทธิตลอดทั้งปีของบริษัทต่ำกว่าคาด ทั้งที่สามารถรุกตลาดเปิดตัวโครงการใหม่มูลค่ารวมกว่า 43,000 ล้านบาท ซึ่งถือเป็นมูลค่าการเปิดตัวโครงการมากสุดเป็นอันดับ 2 ของตลาดอสังหาริมทรัพย์ รองจากบริษัท พฤกษา เรียลเอสเตท จำกัด (มหาชน) หรือ PS เลยทีเดียว
ราคาหุ้นที่ร่วงลง และกำไรที่ต่ำกว่าคาดไม่ได้ทำให้ความเชื่อมั่นและความมุ่งมั่นต่ออนาคตของเสี่ยโก้ …นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่…คลอนแคลนลงแต่อย่างใด
หลังประกาศงบงวดสิ้นปี 2560 ไม่กี่วัน เสี่ยโก้ก็ออกมายืดอก ส่งสัญญาณบวกต่อว่า ปี 2561 นี้ ANAN จะโต 152% รายได้สูง 3.8 หมื่นล้านบาท โดยพุ่งเป้าขอเป็นที่ 1 ในตลาดคอนโดมิเนียมตลาดกลางและบน
ประกาศเจตนารมณ์อย่างเย้ยฟ้าท้าดินอย่างนี้ คงไม่ใช่เพราะอหังการอย่างเดียว หากต้องมีองค์ประกอบเสริมด้วย
ส่วนจะทำได้ตามที่ประกาศหรือไม่ ต้องคอยดูตอนสิ้นปี …คำพูดสำคัญน้อยกว่าการกระทำเสมอ
รายละเอียดแผนธุรกิจที่เสี่ยโก้ประกาศออกมามีสาระสำคัญน่าสนใจเสมอ ดังนี้
– ANAN ตั้งเป้าหมายปี 2561 มีรายได้อยู่ที่ 38,000 ล้านบาท เติบโตก้าวกระโดด 152% จากปี 2560 ที่มีรายได้อยู่ที่ 12,950 ล้านบาท
– การตั้งเป้าสูงลิ่ว เกิดจากปัจจุบันบริษัทมียอดขายรอโอน (Backlog) อยู่ที่ 53,700 ล้านบาท (รวมส่วนที่ค้างมาจากไตรมาสสี่ปีก่อน) ซึ่งจะทยอยรับรู้รายได้ในปี 2561 จำนวน 30,620 ล้านบาท รับรู้รายได้ปี 2562 อีก 17,067 ล้านบาท และรับรู้รายได้ปี 2563 อีกประมาณ 6,000 ล้านบาท
– ปี 2561 บริษัทตั้งงบลงทุนไว้ที่ 11,000 ล้านบาท เพื่อซื้อที่ดินรองรับการพัฒนาโครงการในอนาคต นำที่ดินมาพัฒนาเป็นโครงการคอนโดมิเนียมเป็นหลัก ตั้งเป้ายอดขายอยู่ที่ 34,920 ล้านบาท โดยมีแผนเปิดโครงการใหม่ 16 โครงการ โดยคาดว่าจะมีโครงการคอนโดมิเนียมใหม่ที่จะก่อสร้างเสร็จและเริ่มโอนจำนวน 9 โครงการ ซึ่งจะเริ่มโอนในไตรมาส 1/2561 จำนวน 2 โครงการ ไตรมาส 2/2561 จำนวน 3 โครงการ และไตรมาส 4/2561 อีก 4 โครงการ ซึ่งมากกว่าปีก่อนที่มีคอนโดมิเนียมใหม่ที่สร้างเสร็จและเริ่มโอนจำนวน 8 โครงการ
– ANAN ยังคงตั้งเป้าหมายการเป็นผู้นำตลาดคอนโดมิเนียมต่อไปในปี 2561 ในฐานะที่เป็นส่วนหนึ่งของ “4 in 4 Roadmap” (ระยะเวลาแห่งการเติบโตมากกว่า 4 เท่าใน 4 ปี) โดยตั้งเป้าหมายว่าในสิ้นปี 2564 จะมีรายได้เพิ่มขึ้นเป็น 70,000 ล้านบาท เติบโตกว่า 400% จากปีก่อนที่มีรายได้อยู่ที่ 12,950 ล้านบาท
– ความแตกต่างในรายละเอียดเพิ่มเติม คือ ปีนี้จะไม่บุกแค่ตลาดคอนโดมิเนียมอย่างเดียว แต่จะมีโครงการแนวราบ 8 โครงการ และโครงการคอนโดมิเนียม 8 แห่ง ผสมผสานกับไลฟ์สไตล์ของลูกค้า และเหตุผลทางการเงินของกิจการ โดยจะเป็นโครงการร่วมทุนกับมิตซุย ฟูโดซัง 7 โครงการ โดยจะเปิดขายทุกไตรมาสตลอดทั้งปี แบ่งเป็นไตรมาส 1/2561 จำนวน 2 โครงการ ไตรมาส 2/2561 อีก 4 โครงการ ไตรมาส 3/2561 อีก 5 โครงการ และไตรมาส 4/2561 อีก 5 โครงการ
– ANAN มีการปรับเป้าหมายในการพัฒนาโครงการร่วมทุนเพิ่มขึ้น มูลค่าโครงการร่วมทุนเกินกว่า 114,000 ล้านบาท จากปี 2560 อยู่ที่ 95,000 ล้านบาท หวังรักษาตำแหน่งผู้พัฒนาอสังหาริมทรัพย์ที่มีมูลค่าโครงการร่วมทุนสูงที่สุดในประเทศ
– ANAN จะไม่ใช้กลยุทธ์เดิม “ผลิตเพื่อขาย” ทั้งหมดอีกต่อไป แต่จะสร้างรายได้สม่ำเสมอในระยะยาวมากขึ้นจากกลยุทธ์ “ผลิตเพื่อให้เช่า” ด้วยการเตรียมเปิดตัวโครงการเซอร์วิส อพาร์ตเมนต์ 4 โครงการ มูลค่าโครงการรวม 10,000 ล้านบาท บนทำเล รัชดาภิเษก สาทร สุขุมวิท ซอย 8 และทองหล่อ โดยร่วมมือกับพันธมิตรระดับโลกในการเข้ามาบริหาร คาดว่าจะเปิดตัวได้ปลายเดือน มี.ค.นี้
รุกเป็นพายุบุแคมไม่เหน็ดเหนื่อยอย่างที่เสี่ยโก้และคณะดำเนินการนี้ …ใจไม่ถึง และมือไม่ถึง ห้ามลอกเลียนแบบเด็ดขาด
ใครที่มัวติดยึดกับตัวเลขเก่า อย่างผลการดำเนินงานในปี 2560 ที่มีกำไรสุทธิอยู่ที่ 1,328 ล้านบาท ลดลง 12% จากปีก่อน โดยไม่ใส่ใจกับแผนธุรกิจอันเปี่ยมด้วยวิสัยทัศน์ตามประสาเสี่ยใหญ่ไฟแรงสูง…ก็เชิญ “ขายหมู” ตามสบาย
อย่าลืมว่าตอนที่เข้ามาในตลาดครั้งแรกนั้น ….ANAN เข้าด้วยเกณฑ์มาร์เก็ตแคป….ที่ใครก็สบประมาทไว้มากมาย
….แต่ก็ลบคำสบประมาทหมดเกลี้ยงมาแล้ว
ฝีมือเสียอย่าง….ดวงไม่ต้องมากก็ได้….แต่ถ้ามีด้วยก็ยิ่งดี
อิ อิ อิ